
Из живота на ССБ Плевен

През месец септември Съюзът на слепите в България започна провеждането на 4 семинара по актуални проблеми на българското  законодателство, касаещо хората с увреждания. Семинарите са част от проект “Създаване на ефективен модел за  социално-икономическо развитие на териториалните структури на Съюза на слепите в България”. Проектът се осъществява с  финансовата подкрепа на Оперативна програма “Административен капацитет”, съфинансирана от Европейския съюз чрез Европейския  социален фонд.

Семинарите са насочени към представителите на местните структури на Съюза на слепите в България и ще обхващат следните теми:

1. Институционална рамка за хората с увреждания в България и в ЕС – Основни ценности и принципи. Лични и колективни права на хората с увреждания. Правото на образование и труд. Конвенция на ООН за правата на хората с увреждания. Универсална декларация за правата на човека. Световна програма за действие по отношение на хората с инвалидност. Международни и български институции, свързани с човешките права.

2. Законова среда и социално предприемачество за хората с увреждания. Трудова заетост на хората с увреждания – Специфични практики и успехи в европейските страни. Институционализация и деинституционализация на хората с увреждания в процеса на тяхната професионална реализация. Специализирани, защитени предприятия и алтернативни форми на заетост. Обществени и държавни форми на насърчаване на заетостта на хората с увреждания в европейските страни – принципи на реализация  и критерии за оценка на резултатите. Социалното предприемачество, начини на организиране, форми на поощряване и финансиране – права, ценности и интереси. Национална програма за заетост и професионално обучение на хора с трайни увреждания.


3. Социално приобщаване на хората с увреждания. Сегрегация, интегритет, включване. Цената на сегрегацията, границите на интеграцията, включването формално и реално. Създаване на достъпна среда. Действащи нормативни документи за транспорт, телекомуникации, образование и свободно време за хората с увреждания. Информационната революция и нейното влияние за промяна на стереотипите на обществото и на хората с увреждания по отношение на  възможностите за тяхното приобщаване във всички сфери на социума. Стандартни правила за изравняване на възможностите на хората с увреждания.


4. Насърчаване информираността на обществото по отношение на проблемите на хората с увреждания. Институционална рамка за разработ ване и приложение на политики по отношение на хората с увреждания. Знание, незнание и  предразсъдъци. Субекти на информационно въздействие. Адресатите на информационното въздействие и проблема за специфицирането и адаптирането на формите на информация. Форми на организация начини на финансиране и проблема за гъвкавостта на регламентациите. Държавни политики по отношение на хората с увреждания и проблема за поставянето им в благоприятна информационна среда.

На 2,3 и 4 октомври в курорта Старозагорски минерални бани се проведе първият от четирите семинари. Лектори през трите дни бяха проф. Радулов,ръководител на катедрата на студентите с увреждания към СУ ' Климент Охридски ' и ст.н.с. Петър Стайков от института по философия на БАН. На този семинар взеха участие всички председатели и сътрудници на ТСОна ССБ към РСО на ССБ от Плевен.

По случай Международния ден на хората със зрителни увреждания на 18 и 19 октомври ТСО наССБ гр. Плевен организира екскурзия-излет до Шипковски минерални бани, използвайки почивната база на съюза. Въпреки, че утрото обещаваше лош ден всички участници бяха с приповдигнато настроение. Първо бе посетена светата троянска обител. В църквата на манастира, който пожела запали свещица за здраве.
След пристигането в баните и обяд много от хората излязоха на излет в планината. Времето между временно бе се прояснило. Вечерта преди вечеря бе проведен разговор с офталмолога д-р Маринов и общопрактикуващия лекар д-р Гургурова. След това започна веселата част, която продължи до късно през нощта.

На 20 октомври в читалище ЛИК се проведе отчетно събрание на ТСО на ССБ гр. Плевен. След отчетния доклад на УС, финансовия отчет и проекта за работата през следващата година започнаха обсъжданията. Председателят на организацията Володя Атанасов предложи задачите за следващия период да се задават от членовете, това ще доведе до по-голям обхват на работатаи мероприятията. 

Поредната кръгла маса

Сдружение БАЛИЗ – Плевен в партньорство с Община Плевен реализира Проект “Нови хоризонти”, финансиран по Програма ФАР “Развитие на гражданското общество” BG2005/017-353.01.01 на Европейския съюз. 

Проект “Нови хоризонти” е насочен към изграждане на местни партньорства за интеграция на децата и младежите с увреждания и надграждане на предоставяните в Дневен център за деца и младежи с физически и интелектуални затруднения – гр. Плевен социални услуги, с цел достигане качество на обслужване, отговарящо на европейските стандарти.

По Проекта са предвидени четири “Кръгли маси” с участие на специалисти, обслужващи деца със затруднения и техните родители, представители на: Община Плевен, РДСП, ДСП, ОЗД, организации на хора с увреждания, Районна здравно-осигурителна каса, ТЕЛК, училищни ръководства, лекари, здравни работници, медии и други заинтересовани лица и организации.

На 29.09.2008г се проведе третият от публичните форуми на тема “Интегрирано образование” в Общинска конферентна зала - ул. “Д. Константинов”23Б от 10.00 до 12.00 часа. Програма"
1. Оценяване на деца със специални образователни потребности. Критерии за оценка. Предизвикателства пред приобщаващото образование. 

 2.Подкрепа на ученици със специални образователни потребности, учители в масови училища и детски градини.

3. Добри практики от приобщаващото образование.

4. Проблеми на интегрираното образо-вание – свободна дискусия на социалните услуги насочени към деца и лица с увреждания. Коментирани въпроси и предложения от проведената на 24.06.2008г Кръгла маса на тема “Социалните услуги за деца и лица с трайни увреждания в гр. Плевен”:
1.
Необходимост от профилиране на социалните услуги – определяне на потребностите от социални услуги в зависимост от вида и степента на увреждането.

2.
Въвеждане на социални услуги за деца от 0 до 3 години. Помощ в домашна среда.

Предложение: създаване на екип към ДМСГД, който да обхване посочената възрастова група. От настоящата година има предложение за създаване на екипи в национален мащаб. Подобен функционира единствено в гр.Пазарджик към Социално подпомагане и той е уникален за страната. 

3.
Възможно най-ранно вкючване на новородено дете с увреждане в социалните услуги. Необходимост от наличие на екип /неонатолог и социален работник/, който да дава информация на родителите за същността на увреждането и по какви пътеки да търсят социалните услуги. След изписване на дете с увреждане от родилно отделение родителите да получават информация към кои специалисти и институции да се обърнат, за да получат квалифицирана помощ.

4.
Въвеждане на социални услуги, свързани с превенция на изоставянето на деца с увреждания. Въвеждане на задължителна пренатална диагностика.

5.
Създаване на координационно звено между институциите и специалистите, занимаващи се с проблемите на деца и лица с увреждания.

6.
Допълнително обучение на социалните работници и включването им в екипи, които да информират родителите и близките на деца с увреждания за всички точки, свързани с лечението и социалните услуги, включително и рисковете от всякакъв род процедури.

инж. Йорданка Валакова,

ръководител на проекта

Пред 75-годишнината от създаването на Съюза на глухите в България

Седемдесет и пет години – изпълнени с радост и болка, със сълзи и смях, с борба във всяка област на обществено-икономическия живот на страната ни, за защита на правата и интересите на хората с увреден слух. Можем да наречем тези години „славни”, защото не едно и две са постиженията, които Съюзът на глухите в България е постигнал за своите членове. Защото всички ние – и нечуващите и чуващите ни съмишленици с общи усилия вече години наред работим за каузата на съюзната организация.

Днес, в минутите на размисъл, се връщаме назад в годините и си припомняме извървения път. През своята десетилетна история съюзът е организирал и участвал в безброй събития, имал е тежки периоди на борба с трудностите при решаване на проблемите, свързани с правата и интересите и равнопоставеността на нашите хора. С радост обаче си спомняме за годините на възход, на богата организационна дейност, на разцвета на художествената самодейност и спорта, активността на клубовете по интереси, на женсъветите, на любителското художествено творчество, на множеството проведени конференции, семинари, фестивали, туристически събори, спортни състезания.

Икономическата криза, обхванала цялата ни страна през последните години, не можеше да не се отрази и на нас. Тя постави на първо място в съюзната социална политика задачата да се осигури всеобхватна защита на глухите хора, попаднали под ударите на безработицата, липсата на средства и високите цени. Социалната политика на СГБ десетилетия наред осигуряваше придобивки за тях. Сега съюзът полага грижи за социално слабите членове и безработните, подпомага ги финансово.

Всички знаете, че вече повече от 45 години съюзът развива собствена стопанска дейност в 13 производствени предприятия „Тих труд” в големите градове на страната ни. През 1992 година те се регистрираха като търговски дружества с ограничена отговорност. В днешните условия на пазарна икономика тяхното функциониране е поставено на всекидневни изпитания, оцеляването им е изключително трудно.  

Продукцията им почти не намира място на пазара, притиснати са от голямата конкуренция с частния сектор. Тежкото икономическо състояние на търговските дружества през последните години и растящата инфлация засегнаха жизненото равнище на глухите и то значително се занижи. Ръководството на съюза води борба за запазване на преференциите на хората с увреждания. Провежда срещи с депутати, министри и висши служители, но резултатите не са добри.

Въпреки всичко, рехабилитационната, културно-масовата и туристическата дейност не замряха. Съюзните членове са оптимисти и желанието им да се изявяват като пълноценни граждани на тази страна не секва.

През изминалия период името на страната ни и на СГБ в международен мащаб се произнасяше с уважение, което имаме и днес, особено след като бяхме домакини през 1979 година на най-крупната проява на Световната федерация на глухите – нейният Осми световен конгрес. Гордеем се и с организацията и домакинството ни през 1993 година на ХХVІІ-те Световни летни игри на глухите. В началото на 2003 година, която бе обявена за Европейска година на хората с увреждания, шест национално представени организации на и за хората с увреждания, между които и СГБ, учредиха национален съвет на хората с увреждания. Това е една авторитетна институция, която се бори за правата на своите членове не само пред българската държава и общество, но и пред Европейския форум на хората с увреждания.

За които се интересуват от жестовия език! Към Съюза на глухите в България от няколко години работи Национален методически и консултативен център по проблемите на българския жестомимичен език (НМКЦ  по ЖМЕ).Този визуален език е бил, сега е и ще бъде приоритет на националните организации на нечуващите хора от цял свят. Те са единствено най-компетентни по създаването, обучението и прилагането на жестовия език (ЖЕ), като средство за комуникация и осигуряване пълен достъп до информация от звучащия свят за хората с проблеми на слуха.

Приоритет винаги е бил подготовката на преводачи-тълковници от и на ЖЕ, които да оказват всестранна помощ като вещи лица на съдебните и полицейски власти, при конфликти с тези хора, а така и при тяхното битово и културно обслужване. За една учебна година от октомври до юни от по 2 пъти по 2 часа седмично занимания може да се овладеят само основите му – речника от 3000 думи, разпределени в 27 теми, граматиката и умения да се превеждат несложни текстове, а така също и да се поднася качествена информация с помощта на говор и жест за нечуващите хора.

От м. октомври започнаха платени курсове по ЖМЕ за всички, желаещи да го усвояват.

В-к Тишина
Минимална работна заплата за пенсионери, които гледат внуците си. програма за подкрепа на майчинството

Пенсионери ще могат да гледат деца срещу минимална работна заплата, решиха депутатите с приетите промени в Закона за  насърчаване на заетостта. Възрастните детегледачи ще бъдат подбирани от майките или от Бюрата по труда, а от тази възможност  ще могат да се възползват и пенсионираните баби и дядовци на малките деца. 

С промените в Закона за насърчаване на заетостта бабите и дядовците ще получават и осигурителни вноски. Те ще се осигуряват  от бюджета. Пенсионерите трябва да получават пенсия и да са близки до детето, което да е на възраст между 9 месеца и 3  години.  Така майките ще могат да се връщат по-бързо на работа и да получават пълния размер на заплатата си. Пенсионерите пък  ще могат да ползват информация за пазара на труда, възможности за консултиране и приемане на работа. Целта на промените е да  се даде възможност за по-продължително участие на пазара на труда. Ще се стимулира и всяка година трудов стаж след пенсионна  възраст. Промените в Закона за насърчаване на заетостта се отнасят до проблемите на пазара на труда у нас, както и до  демографската криза.
Международен ден на музеите

Впечатляваща възстановка на един от най-драматичните моменти в историята на средновековния  град “Плевен – лето Господне 1393” представи Регионалният исторически музей със съдействието  на Община Плевен по повод Международния ден на туризма – 27 септември. Лошото време попречи  пресъздаването на този момент да се осъществи сред естествения декор на древната крепост  “Сторгозия” в парк “Кайлъка”, където по традиция от няколко години насам се отбелязва Деня  на туризма. Сред зрителите бяха кметът Найден Зеленогорски и неговият екип, членове на  Консултативния съвет по туризъм при Община Плевен, музейни работници, много граждани.  Сценаристи на проявата са Стефка Григорова и Владимир Найденов, а режисьор – Георги Ангелов.  Сред участниците бяха актьорите от ДКТ “Ив. Радоев” Генадий Николов, Емил Качаунов и Марин  Георгиев, както и ученици от Професионалната гимназия по туризъм “Алеко Константинов”. И  през тази година възстановката бе изградена по достоверен исторически факт, свързан с  историята на крепостта Плеун /Плевен/. През 1393 год., когато турците  обсаждат столицата  Търново, последният български владетел Иван Шишман се оттегля в Никопол с надеждата да  получи помощ от маджари и власи и да атакува нашествениците в гръб, установиха от изворите  плевенските историци. Свидетелство за това време е запазеното в българска приписка в  румънски манастир писмо на Цар Иван Шишман. Драматичните събития оживяха пред самата  Никополска порта, която е сред най-ценните експонати в богатата колекция на  регионалния  исторически музей.
Ревматоиден артрит
/ Продължение от миналия брой/

Ревматоидният артрит е честа ревматологична болест. Той засяга хора от всички възрасти, етноси, социални и расови групи. Жените боледуват три пъти по-често от мъжете. На настоящия етап причината за възникването на ревматоидния артрит е неизвестна. Много вируси, бактерии и гъбички са били обвинявани като първопричина за болестта, но ролята на нито един от тях не е доказана. Засега е известно следното: съществува генетична предразположеност за развитие на болестта. Това обяснява по-високата честота на заболяването в определени фамилии и по-високия риск за развитие на РА сред родственици на болни от РА.

Симптоми от страна на други органи и системи:

очни промени - възпалението на очните, носните и слюнчните жлези води до зачервяване и сухота в очите и устата, което се определя като синдром на Сьогрен.

белодробни симптоми - ревматоидното възпаление на обвивката на белите дробове (плеврит) предизвиква болка в гръдния кош при дълбоко вдишване и кашляне. Възпалена може да бъде и самата белодробна тъкан, при което в нея се образуват т.нар. "ревматоидни възли".

сърдечно засягане - ревматоидното възпаление при ревматоидния артрит обикновено засяга обвивката на сърцето (перикардит), което предизвиква болка зад гръдната кост, която се променя по сила в легнало положение или при навеждане напред.

изменения в кръвта - ревматоидния артрит може да обуслови развитието на анемия (представлява намален брой червени кръвни клетки и/или нисък дихателен пигмент - хемоглобин, носещ кислорода към тъканите на тялото). Намаление в броя на белите кръвни клетки може да предизвика уголемяване на слезката (далака), съпроводено от тежест или болка в лявото подребрие. Ниският брой бели кръвни клетки повишава риска от развитие на опасни инфекции у болните от ревматоидния артрит.

симптоми от страна на кожата - по кожата на болните от ревматоиден артрит се наблюдават твърди, окръглени и неболезнени "бучици", разположени близо до ставите на твърда костна подложка. Често са налице на гърба на лактите или около пръстите, на места където се осъществява често триене. Тези образувания се наричат "ревматоидни кожни възли". Обикновено не предизвикват оплаквания, но макар и рядко, могат да се възпалят и да станат болезнени.

Засягане на кръвоносните съдове - възпалението на кръвоносните съдове се нарича васкулит. Васкулитът е рядко и сериозно усложнение на болестта, което обикновено е налице при голяма давност и тежест на ревматоидния артрит. Васкулитът влошава доставката на кръв към тъканите и това води до тяхната "смърт". Това се наблюдава най-често по кожата като виолетово-черни петна около нокътните ложета или като кожни язви по краката.

